Ftit jiem bogħod mill-Milied, jiżdied l-interess ta’ ħafna li jduru l-ibliet u l-irħula biex jaraw il-presepji li  jintramaw minn bosta dilettanti. Tradizzjoni tal-presepju li għaddiet minn ġenerazzjoni għall-oħra. Franklyn Pace stqarr li hu wiret l-imħabba għall-presepji m’għand missieru, tant li ta’ 13-il sena għamel l-ewwel presepju li fi kliemu kien ferm iżgħar minn dawk li qed jaħdem fuqhom illum. Is-Sur Pace qal li jibda jaħdem fuq il-presepju wara li tghaddi l-festa ta’ Santa Liena f’Awwissu. Din is-sena fassal il-presepju rustiku fuq stil bibbliku, b’kobor ta’ 70 pied kwadru u maħdum mill-ġibs, ġablo u kartapesta. Hu jaħdem fuq il-presepju biċċa biċċa. Jispikka fil-presepju ta’ Franklyn din is-sena, il-pajsaġġ Malti. Dan l-presepju fih 68 pastur tat-tafal ta’ Malta, magħmula b’sengħa minn Lawrence Baldacchino. Franklyn stqarr li l-aktar parti tal-presepju għal qalbu hija l-grotta. Il-presepju jinsab għall-wiri fiċ-Ċirkola San Ġwakkin, f’Birkirkara.